Palvelukeskusten perustamisia koskeva ohjausryhmä

Asettaminen	
	Valtiovarainministeriö on tänään asettanut ohjausryhmän valmistelemaan ja koordinoimaan henkilöstö- ja taloushallinnon palvelukeskusten perustamishankkeita.	

Toimikausi	
	15.7.2004 - 31.12.2006  	

Tausta	
	Valtiovarainministeriön tuottavuuden toimenpideohjelma on valtionhallinnon oman sekä muun valtion rahoittaman toiminnan tuottavuuden parantamiseen ja voimavarojen käytön tehostamiseen tähtäävä ohjelma. Julkishallinnon tuottavuuden kasvattaminen sekä samalla väestön eläköitymisen tuomiin haasteisiin vastaaminen tuovat yhteiskunnallista vaikuttavuutta. 

Tuottavuuden toimenpideohjelmalla pyritään kasvattamaan toiminnallista tehokkuutta kehittämällä hallinnon rakenteita, keskittämällä tiettyjä toimintoja ja hyödyntämällä tehokkaasti nykyaikaista tieto- ja viestintäteknologiaa. Lisäksi sähköistä asiointia pyritään lisäämään. Näillä toimenpiteillä pyritään kasvattamaan hallinnon palvelukykyä ja laatua. Tuottavuuden toimenpideohjelma antaa viitekehyksen valtion talous- ja henkilöstöhallinnon kehittämiselle ja linjaa osaltaan hallinnon rakennemuutosta. 

Valtiokonttorin käynnistämällä talous- ja henkilöstötoiminnon kehittämisohjelmalla (Kieku-hanke) on laajoja valtionhallinnon toiminnalliseen tehokkuuteen, palvelukykyyn sekä henkisten voimavarojen hallintaan liittyviä vaikutuksia ja se toteuttaa merkittävältä osin tuottavuuden toimenpideohjelman toimeenpanoa talous- ja henkilöstöhallinnossa.

Vuosille 2004 - 2010 aikataulutetussa talous- ja henkilöstöhallinnon kehittämisohjelmassa pyritään luomaan yhteisillä toimintatavoilla, prosesseilla ja tietojärjestelmillä vahva tuki hallinnonaloilla tehtävälle kehittämistyölle ja samalla yhteisellä asiantuntemuksella tukea hallinnonaloilla jo käynnistettyjä ja edelleen käynnistettäviä tukipalvelujen uudelleen organisointiin ja niiden kehittämiseen tähtääviä hankkeita. 

Tukipalveluiden palvelukeskusmalli on Kieku-ohjelman osahanke. Tavoitteena on suunnitella toteuttamiskelpoinen palvelukeskusmalli, jota voidaan soveltaa yleisesti valtionhallinnon tukitoiminnoissa kaikilla hallinnonaloilla, ja joka soveltuu samalla myös valtion yhteiskäyttöisen palvelukeskustoiminnan perustaksi. 

Palvelukeskusmallin suunnittelun lähtökohtana ovat taloushallinnon ja henkilöstöhallinnon selvitykset, joissa on todettu, että prosessien keskittämisellä voidaan saavuttaa merkittäviä taloudellisia ja toiminnallisia hyötyjä. Palvelukeskusmallin tulee tukea myös hankinnan prosesseja ja sitä tulee voida jatkossa hyödyntää myös muihin tukitoimintoihin.

Palvelukeskuksen asioinnin prosesseissa on tavoitteena hyödyntää valtionhallinnon sähköisen asioinnin linjauksia ja etenkin teknologiaratkaisujen osalta on mahdollista saavuttaa synergiaa ydinprosessien asiointiratkaisujen kanssa. Tukipalveluiden palvelukeskusmallin ja sähköisen asioinnin suunnittelu sekä toteutus sisältää seuraavat osaprojektit:

1. palvelukeskustoiminnan lähtökohtien suunnittelu (strategiavaihe);
2. palvelukeskusmallin suunnittelu, toteutus ja jatkokehittäminen; sekä 
3. sähköisen asioinnin suunnittelu, toteutus ja jatkokehittäminen.

Kuva 1 Palvelukeskusmallin ja asioinnin vaiheet

Edellä kuvatun palvelukeskus-osahankkeen lisäksi on hallinnonala- ja virastokohtaisia hallinnon ja tukipalvelujen kehittämishankkeita, jotka ovat sisällöltään samantapaisia Kieku-hankkeeseen jo sisältyvän palvelukeskushankkeen kanssa: 

- Puolustushallinnon taloushallinnon palvelukeskus 
- Puolustusvoimien palkkahallinnon hanke PALMA 
- Tiehallinnon henkilöstötiedon kehittäminen 
- Sisäministeriön tukipalveluiden organisoinnin esiselvitys 
- Oikeusministeriön hallinnonalan tukipalveluiden organisointi 
- Rajavartiolaitoksen palvelukeskus 
- Maa- ja metsätalousministeriön palvelukeskus Tiken palvelukeskusmallin kehittäminen. 	

Tavoitteet	
	Tavoitteena on lisätä henkilöstö- ja taloushallinnon tukipalvelujen tuottavuutta sekä tehostaa voimavarojen käyttöä tukemalla palvelukeskusten perustamishankkeita.	

Tehtävä	
	Ohjausryhmän tehtävänä on
1) valmistella 31.10 2004 mennessä palvelukeskusten perustamiseen liittyvät periaatelinjaukset koskien
- säädöstämistarpeita
- budjetointia ottaen huomioon kehysrajoitukset ja uudelleenkohdentamismahdollisuudet 
- hinnoittelua
- henkilöstökysymyksiä
- organisointia
- tietojärjestelmiä sekä
- turvallisuuskysymyksiä
2) valmistella 30.4.2005 mennessä periaatelinjausten pohjalta konkreettiset ehdotukset tarvittavista toimenpiteistä siten, että palvelukeskukset voivat aloittaa toimintansa vuoden 2006 alusta; sekä
3) koordinoida ja ohjata palvelukeskusten perustamisia toimikauden v. 2006 loppuun.

Organisointi	
		Puheenjohtaja Heikki Joustie, finanssineuvos apulaisosastopäällikkönä, valtiovarainministeriö 	
		Jäsenet:	
		Vesa Jatkola, budjettineuvos, valtiovarainministeriö 	
		Hannu Taipale, lainsäädäntöneuvos, valtiovarainministeriö 	
		Seija Petrow, neuvottelujohtaja, valtiovarainministeriö 	
		Miliza Vasiljeff, hallitusneuvos, valtiovarainministeriö 	
		Hannele Havala, laskentapäällikkö, oikeusministeriö 	
		Veli Hytönen, talousjohtaja, sisäasiainministeriö 	
		Oili Hintsala, talousjohtaja, ympäristöministeriö 	
		Mikko Kangaspunta, toimialajohtaja, Valtiokonttori 	
		Timo Hietanen, kehitysjohtaja, Valtiokonttori 	
		Leena Kaipainen, projektipäällikkö, Valtiokonttori 	
		
	Ohjausryhmän jäsenet Miliza Vasiljeff ja Leena Kaipainen toimivat myös ohjausryhmän sihteereinä.	

Kustannukset ja rahoitus	
	Momentti 28.01.21. Valtiovarainministeriön toimintamenot.	

	Valtiovarainministeri	Antti Kalliomäki	

	
	Budjettineuvos, 
apulaisbudjettipäällikkö	
Hannu Mäkinen	

JAKELU	
	Ohjausryhmän puheenjohtaja ja jäsenet	

TIEDOKSI	
	Ministeriöt
Valtiokonttori
Valtiontalouden tarkastusvirasto